Katholische Hochschule für Kirchenmusik Rottenburg
Di Kadoolisch Hoochschuel fir Chilchemusik Rauteburg (offiziäll: Hochschule für Kirchenmusik der Diözese Rottenburg-Stuttgart) isch e chilchligi Chunschthoochschuel z Rauteburg. Dreeger vu dr Hoochschuel isch d Diezeese Rauteburg-Stuegert.

Gchiicht 
Voorlaifer vu dr Hoochschuel fir Chilchemusik isch di 1972 grindet Chilchemusikschuel Rauteburg gsii, wu uf di 1949 grindet Bischefli Musikschuel Rauteburg (Voorgänger: 1928 St. Meinradheim) zruggange. Am 11. Novämber 1997 het dr doomoolig Bischof Walter Kasper d Musikschuel zur Hoochschuel ghoobe. Am 22. Novämber 1997 isch d Grindig dur dr Voorsitzer vu dr Pääpschtlige Kongregazioon fir s Bildigswääse Pio Kardinal Laghi bsteetigt woore. D Hoochschuel fiert syterhär dr Titel „Institutum Superius Musicae Sacrae“.

Stuudiegäng 
D Hoochschuel bietet Masterstuudiegäng in Kadoolischer Chilchemusik (Allgmain Profiil (A), Schwäärpunkt Oorgeleliteratuurspiil, Oorgeleimprovisazioon, Koorlaitig un Gregoriaanik/Dytsche Liturgygsang), Masterstuudiegäng in Oorgeleliteratuurspiil, Oorgeleimprovisazioon, Koorlaitig un Gregoriaanik/Dytsche Liturgygsang, dr Bachelorstuudiegang Kadoolischi Chilchemusik (B) un d C-Uusbildig fir nääbeberuefligi Chilchemuusiker aa. D Masterstuudiegäng bruuche 4 Semeschter. Dr Bachelorstuudiegang (B), wu zum Beruef ualifiziert, bruucht 8 Semeschter un isch glyychwäärtig mit em Stuudium an staatlige Musikhoochschuele oder andere Hoochschuele fir Chilchemusik.

Mit dr C-Uusbildig wäären im Ufdraag vum Amt fir Chilchemusik vu dr Diezeese Rauteburg-Stuegert nääbeberuefligi Chilchemuusiker uusbildet.

Organisazioon 
Grooßchanzler vu dr Hoochschuel isch dr Bischof vu dr Diezeese Rauteburg-Stuegert. Zurzyt isch des dr Gebhard Fürst. Eerschte Laiter vu dr Hoochschuel isch dr Räkter Bernhard Schmid gsii un dr eerscht Prooräkter dr Doomorganischt Wolfram Rehfeldt. Syt Oktoober 2016 isch dr Stefan Palm Räkter un dr Doomorganischt Ruben J. Sturm isch Prooräkter.

Sunschtigs 
D Hoochschuel kooperiert mit dr Evangeelische Hoochschuel fir Chilchemusik z Dibenga, em musikwisseschaftlige Inschtitut vu dr IUniversiteet Dibenga un dr Valparaiso University im US-Bundesstaat Indiana.

Alumni 
 Harald Schmidt (* 1957), dytsche Kabarettischt, Chilchemusikschuel
 Jochen Theurer (* 1978), dytsche Autoor

Weblink 
 Kadoolischi Hoochschuel fir Chilchemusik Rauteburg

Hochschuel z Bade-Wirttebärg
Musigschuel
Rauteburg